Անտոնիո Բարեկա

Անտոնիո Բարեկա (, ), իտալացի պրոֆեսիոնալ ֆուտբոլիստ։ Ներկայումս Մոնակոյից վարձավճարով հանդես է գալիս Ջենոայի կազմում։ Խաղում է ձախ պաշտպանի դիրքում։

Ակումբային կարիերա

Տորինո 
Բարեկան Տորինոյի ակադեմիայի սան է։ 2014 թվականի հուլիսի 4-ին նա 1 տարվա վարձավճարով միացավ Չիտադելային։ Իր պրոֆեսիոնալ դեբյուտը նշեց 2014 թվականի օգոստոսի 21-ին՝ Իտալիայի գավաթի Սասուոլոյի դեմ խաղում։ Առաջին հանդիպումը Սերիա B-ում անցկացրեց սեպտեմբերի 1-ին՝ Մոդենայի դեմ խաղում։ Հոկտեմբերի 4-ին` Վիրտուս Լանչանոյի դեմ խաղում Բարեկան դարձավ 2 գոլային փոխանցման հեղինակ, սակայն Չիտադելան պարտվեց 2-3 հաշվով։ Իր առաջին գոլը պրոֆեսիոնալ կարիերայում խփեց նոյեմբերի 15-ին՝ Կարպիի դեմ խաղում։ Դեկտեմբերի 24-ին նա 2 գոլային փոխանցում տվեց Կատանիայի դեմ խաղում՝ օգնելով իր թիմին հաղթել 3-2 հաշվով։ Չիտադելայի կազմում Բարեկան անցկացրեց 39 հանդիպում՝ դառնալով 1 գոլի և 8 գոլային փոխանցման հեղինակ։

2015 թվականի հունիսի 17-ին Բարեկան վարձավճարով տեղափոխվեց Կալյարի։ Իր դեբյուտը ակումբի կազմում նշեց օգոստոսի 15-ին՝ փոխարինման մտնելով Տրապանիի դեմ խաղում։ Առաջին հանդիպումը Կալյարիի մեկնարկային կազմում անցկացրեց հոկտեմբերի 17-ին՝ Նովարայի դեմ խաղում։ Դեկտեմբերի 12-ին նա գոլային փոխանցում տվեց Լիվորնոյի դեմ խաղում, իսկ հանդիպումն ավարտվեց 1-1 հաշվով։ 2015-16 մրցաշրջանում Բարեկան անցկացրեց 17 հանդիպում՝ դառնալով 3 գոլային փոխանցման հեղինակ և օգնելով Կալյարիին հաղթել Սերիա B-ն։

2016-17 մրցաշրջանում Բարեկան վերադարձավ Տորինո։ Իր դեբյուտը նշեց օգոստոսի 13-ին՝ Իտալիայի գավաթի Պրո Վերչելիի դեմ խաղում։ Առաջին հանդիպումը Սերիա A-ում անցկացրեց սեպտեմբերի 18-ին՝ փոխարինման մտնելով Էմպոլիի դեմ խաղում։ 2017 թվականի հունվարի 12-ին իտալացին հեռացվեց խաղադաշտից Միլանի դեմ խաղում՝ ստանալով երկրորդ դեղին քարտը հանդիպման 87-րդ րոպեին։ Տորինոյի առաջին թիմի կազմում Բարեկան անցկացրեց 39 հանդիպում՝ դառնալով 2 գոլային փոխանցման հեղինակ։

Մոնակո 
2018 թվականի հուլիսի 10-ին Բարեկան 5 տարվա պայմանագիր կնքեց Մոնակոյի հետ։ Ակումբը նրա համար վճարեց 2 միլիոն եվրո։ Իր դեբյուտը Լիգա 1-ում նշեց օգոստոսի 11-ին՝ Նանտի դեմ խաղում։ Առաջին հանդիպումը եվրոպական առաջնություններում անցկացրեց նոյեմբերի 6-ին՝ մեկնարկային կազմում խաղադաշտ դուրս գալով Չեմպիոնների Լիգայի խմբային փուլի Բրյուգգեի դեմ խաղում։ 2019 թվականի հունվարի 31-ին Բարեկան մինչև մրցաշրջանի ավարտը վարձավճարով միացավ Նյուքասլ Յունայթեդին։ Ակումբի կազմում իր միակ հանդիպումը անցկացրեց փետրվարի 2-ին՝ փոխարինման մտնելով Տոտենհեմ Հոտսպուրի դեմ խաղում։

2019 թվականի հուլիսի 11-ին Բարեկան 1 տարվա վարձավճարով տեղափոխվեց Ջենոա։ Իր դեբյուտը նշեց օգոստոսի 25-ին՝ թիմի մեկնարկային կազմում խաղադաշտ դուրս գալով Ռոմայի դեմ խաղում։

Միջազգային կարիերա 
Բարեկան ներկայացրել է Իտալիան տարբեր տարիքային երիտասարդական հավաքականներում։ 2017 թվականին նա մինչև 21 տարեկանների հավաքականի կազմում մասնակցեց Եվրոպայի առաջնությանը՝ անցկացնելով 3 հանդիպում։ Իտալիան դուրս մնաց առաջնության կիսաեզրափակչից՝ 3-1 հաշվով պարտվելով Իսպանիային։

Կարիերայի վիճակագրություն

Ակումբային վիճակագրություն 
2019 թվականի հոկտեմբերի 12-ի դրությամբ

Նվաճումներ

Ակումբային 
Կալյարի

 Սերիա B․ 2015–16

Ծանոթագրություններ

Արտաքին հղումներ 

 Բարեկայի պաշտոնական Ֆեյսբուքի էջը
 Բարեկայի պաշտոնական Ինստագրամի էջը
 Բարեկան transfermarkt-ում
 Բարեկան soccerbase.com-ում
 Բարեկան WhoScored.com կայքում
 Բարեկան Ջենոայի պաշտոնական կայքում
 Բարեկան Լիգա 1-ի պաշտոնական կայքում 
 Բարեկան ՈՒԵՖԱ-ի պաշտոնական կայքում

Ֆուտբոլի պաշտպաններ
Իտալացի ֆուտբոլիստներ
Չիտադելայի ֆուտբոլիստներ
Կալյարիի ֆուտբոլիստներ
Տորինոյի ֆուտբոլիստներ
Մոնակոյի ֆուտբոլիստներ
Նյուքասլ Յունայթեդի ֆուտբոլիստներ
Ջենոայի ֆուտբոլիստներ
Պրեմիեր Լիգայի ֆուտբոլիստներ
Անգլիայի լեգեոներ ֆուտբոլիստներ